Aquest Dictamen té per objecte el Projecte de decret de la Xarxa Pública de Centres i Espais d'Arts Visuals de Catalunya.
El Projecte consta d'un preàmbul, vint-i-quatre articles, estructurats en cinc capítols, quatre disposicions addicionals, una de transitòria i una de final.
En el preàmbul es descriu el contingut i el marc normatiu en el qual s'insereix la norma projectada i llur finalitat.
En aquest sentit, s'exposa que es vol fer efectiu allò que estableix l'article 22 de l'Estatut d'autonomia sobre drets i deures en l'àmbit cultural.
I també es vol acomplir el que preveu la Resolució 301/VIII del Parlament de Catalunya, de 2 d'octubre de 2008, que insta el Govern a definir i desenvolupar el sistema públic de centres d'art en cooperació amb l'Administració local.
Per aquest motiu, es crea la Xarxa Pública de Centres i Espais d'Arts Visuals de Catalunya amb l'objectiu de garantir una presència de les arts visuals contemporànies i equilibrar el teixit artístic en el conjunt del territori, i promoure l'accés de la ciutadania a aquestes arts sense distincions i d'una manera coordinada amb l'Administració local i els agents artístics del territori.
Aquests objectius es despleguen en els cinc capítols en què s'estructura la norma.
El capítol primer (articles 1 a 3) conté les disposicions generals.
El capítol segon (articles 4 a 13) estableix els requisits, les obligacions i les accions de suport.
El capítol tercer (articles 14 a 17) està dedicat a l'estructura orgànica de la Xarxa.
El capítol quart (articles 18 a 20) regula el procediment d'integració.
I el capítol cinquè (articles 21 a 24) preveu les causes i el procediment de modificació de l'acord d'integració i d'exclusió.
Les quatre disposicions addicionals estableixen normes relatives a les inversions per als centres territorials, als contractes programa, al reglament de bones pràctiques i a la integració a la Xarxa de determinats centres.
La disposició transitòria es refereix al compliment de certs requisits per part d'aquests darrers centres.
I la disposició final faculta la persona titular del departament competent en cultura per dur a terme el desplegament de la norma.
La Comissió Jurídica Assessora és competent per a emetre el dictamen preceptiu respecte dels projectes de reglament que es dictin per a desplegar lleis, segons disposa l'article 8.2.b) de la Llei 5/2005, de 2 de maig.
El present Projecte, malgrat contenir fonamentalment normes que no responen directament al desplegament de cap llei sinó que s'emmarquen sobretot en el desplegament de l'esmentada Resolució 301/VIII del Parlament de Catalunya, de 2 d'octubre de 2008, també conté, en canvi, preceptes que despleguen l'article 4 de la Llei 6/2008, de 13 de maig, del Consell Nacional de la Cultura i de les Arts (els articles 14 a 17 del Projecte).
En conseqüència, s'entén que la via instada per a obtenir el dictamen d'aquesta Comissió Jurídica és l'adient.
El Departament de Cultura i Mitjans de Comunicació sol·licita que aquest Dictamen es formuli amb caràcter d'urgència per tal que, amb la major celeritat, el Consell Nacional de la Cultura i de les Arts passi a gestionar la Xarxa i pugui donar suport estable als centres.
També s'afirma que l'Administració local interessa aquesta urgència per a donar estabilitat al funcionament dels centres i seguretat financera als municipis afectats, atesa la situació de crisi econòmica que ha afectat especialment els ingressos dels ajuntaments.
Valorat aquest motiu d'urgència, aquesta Comissió emet el Dictamen amb reducció abans del termini ordinari de dos mesos previst en l'article 15.1 de la Llei 5/2005, de 2 de maig, de la Comissió Jurídica Assessora.
En casos com el present, en què es dictamina sobre un Projecte reglamentari, cal examinar la competència de la Generalitat de Catalunya i l'habilitació del Govern per a dictar la norma de què es tracta; comprovar que s'hagin seguit els tràmits procedimentals previstos en la llei per a l'elaboració; i, especialment, analitzar la legalitat del text normatiu.
L'objecte del present Projecte de decret el constitueix, segons s'ha indicat, la creació de la Xarxa Pública de Centres i Espais d'Arts Visuals de Catalunya amb l'objectiu de garantir una presència de les arts visuals contemporànies i equilibrar el teixit artístic en el conjunt del territori.
Aquesta actuació se situa en l'exercici del títol competencial previst a l'article 127.1.d) de l'Estatut d'autonomia de Catalunya relatiu al foment de la cultura, en règim d'exclusivitat.
La Generalitat, per tant, té competència suficient per a aprovar la norma projectada.
L'article 68.1 de l'Estatut atribueix al Govern la potestat reglamentària, d'acord amb l'Estatut i les lleis.
En la mesura que en la norma projectada que s'examina no s'afecten matèries reservades a la llei, i que en bona part es tracta d'una norma que preveu mesures organitzatives, cal entendre que el precepte estatutari esmentat habilita directament el Govern per a dictar-la.
La memòria que exigeix l'article 63 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya i que annexa el Projecte de decret, ha estat elaborada per la Subdirecció General d'Equipaments Culturals i conté el marc normatiu en què s'insereix la norma; la justificació de l'oportunitat i de l'adequació de la mesura; una taula de vigències; i inclou, també, un estudi econòmic, que es completa amb un estudi sobre el cost dels dos òrgans que es creen i els certificats acreditatius de l'existència de crèdit pressupostari suficient per a atendre les despeses que es deriven de la proposta normativa.
Entre els tràmits que queden reflectits als antecedents d'aquest Dictamen, s'ha de fer esment que el Projecte de decret s'ha sotmès a l'informe de l'Institut Català de les Dones.
També s'ha sotmès al fòrum del Sistema d'Informació, Gestió i Tramitació dels Documents del Govern (SIGOV), i n'ha emès resposta el Departament de Relacions Institucionals i Participació.
S'han consultat les entitats afectades per la norma projectada i n'hi ha hagut moltes que hi han formulat al·legacions.
Totes les al·legacions i observacions aportades en aquests tràmits han estat degudament valorades i contestades per l'Administració i, part d'aquestes, s'han incorporat en les successives versions del Projecte generades al llarg de la tramitació.
Consta en l'expedient el certificat de la Secretaria de la Comissió Mixta del Departament de Cultura i Mitjans de Comunicació, Diputacions i Entitats Associatives d'Ens Locals d'acord amb el qual, en la reunió de 9 de juliol, es va tractar del Decret de la Xarxa Pública de Centres i Espais d'Art de Catalunya (se n'adjunta l'acta).
A més, consta que el Projecte de decret ha estat sotmès a la Comissió de Govern Local, que n'ha informat favorablement per consens.
Es troben també a l'expedient l'informe sobre la manca d'impacte regulatori en l'activitat econòmica de les empreses privades 'conclusió que comparteix aquesta Comissió Jurídica Assessora' i l'informe favorable de la Direcció General de Modernització de l'Administració, en què es formulen una sèrie d'observacions quant al contingut del Projecte, les quals han estat degudament valorades per la unitat impulsora del Projecte.
Clouen l'expedient l'informe favorable del responsable de Normativa i Estudis i l'advocada en cap de la unitat departamental del Gabinet Jurídic al Departament de Cultura i Mitjans de Comunicació, i el certificat de la secretària del Consell Tècnic segons el qual el Projecte ha estat objecte d'informe.
Aquesta Comissió Jurídica Assessora valora positivament la tramitació seguida i, especialment, la minuciositat i claredat amb què han estat respostes per part de la unitat impulsora del Projecte totes les propostes i al·legacions formulades.
Malgrat tot, cal fer dues observacions:
a) No s'ha obert el tràmit d'informació pública.
Segons l'informe de l'Assessoria Jurídica (pàg.
275-276), no s'ha obert perquè en aquest cas s'ha considerat 'potestatiu ja que el Projecte de decret s'ha sotmès a audiència de les entitats interessades [...].
Per tant, les entitats que representen els interessos afectats per la proposta normativa han estat consultades'.
En aquest sentit, cal reiterar la doctrina d'aquesta Comissió sobre la preceptivitat d'aquests tràmits (dictàmens 128/03, 391/03, 19/05, 294/06, 140/07, entre molts altres), els quals no tenen caràcter discrecional per a l'Administració que proposa la norma (dictàmens 227/98, 177/02 i 280/07).
Aquests tràmits, entre altres finalitats, estan destinats, no només al fet que els interessats facin valer la defensa dels drets i els interessos que correspongui, sinó també a assegurar l'assoliment d'una redacció més acurada dels textos reglamentaris que pot redundar en benefici de la legalitat i l'oportunitat de la norma projectada (Dictamen 227/98).
Per tant, només es podran exceptuar quan raons d'urgència o d'interès públic degudament acreditades a l'expedient ho impedeixin (Dictamen 531/98); o en aquells altres supòsits de reglaments de caràcter organitzatiu en què no afecti d'una manera directa la posició jurídica dels ciutadans davant l'Administració, més enllà de l'afectació que per a l'interès general representa qualsevol mesura orientada a la millora de l'organització administrativa (Dictamen 158/07).
En aquest cas, és cert que la norma projectada té, en part, caràcter organitzatiu; però també ho és que, d'acord amb la norma projectada, poden existir entitats privades sense ànim de lucre no identificades o identificables, les quals no haurien pogut conèixer el procés d'elaboració.
No hi ha, en conseqüència, una aparent permissivitat de l'article 64 de la Llei 13/1989 (encara vigent), d'acord amb una interpretació d'aquest precepte conforme amb l'article 105.a) de la Constitució, de manera que les circumstàncies concurrents al present supòsit feien aconsellable haver obert aquest tràmit d'informació pública.
b) Si bé s'incorpora el certificat segons el qual la Comissió de Govern Local ha informat sobre el present Projecte de decret, no s'aporta, en canvi, l'acta de la sessió en què es debaté.
Aquesta Comissió observa, a més, que aquesta mancança es produeix molt sovint en relació amb aquest organisme.
En aquest sentit, tal com ha establert aquest Comissió Jurídica Assessora en els dictàmens 227/04, 195/05 i, més recentment, 135/09, 197/09, 206/09 i 328/10, i des de la Sentència del Tribunal Suprem de 12 de maig de 1999, no sembla suficient incorporar només el certificat de l'acord en el qual s'assenyala que l'organisme corresponent ha informat favorablement sobre el Projecte, ni fins i tot en aquells casos en què s'assenyala que l'acord s'ha adoptat per consens, com ara és el cas.
I això és així perquè la finalitat del procediment no és tant la de conèixer la majoria per la qual s'adopta l'acord com la de donar a conèixer al Govern, que és qui ha d'aprovar la norma, el debat previ que ha tingut lloc, per tal que estigui en la millor condició per a adoptar la solució que requereixi l'interès general.
El contingut del Projecte ha d'examinar-se a la llum del marc normatiu, que és el que segueix.
Com s'ha indicat anteriorment, alguns dels preceptes de la norma projectada 'els articles 14 a 17, i parcialment els articles 19 a 24' es dicten en desplegament de l'article 4 de la Llei 6/2008, de 13 de maig, del Consell Nacional de la Cultura i de les Arts, on es regulen les funcions d'aquest òrgan.
D'altra banda, cal també tenir en compte altres lleis que, tot i que ara no es despleguen, sí que actuen en canvi com a marc normatiu de referència.
Així, les previsions del Decret projectat relatives a les possibles modalitats de vinculació amb el Consell Nacional de la Cultura i de les Arts, de cooperació tècnica i de suport econòmic (art. 13) estan previstes i han d'ajustar-se a la Llei 30/1992, de 26 de novembre, de règim jurídic de les administracions públiques i del procediment administratiu comú, i al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
I els procediments d'integració, d'exclusió i modificació de la resolució d'integració al sistema (capítols 4 i 5) s'emmarquen en la Llei 30/1992 esmentada i la Llei 26/2010, de 3 d'agost, de règim jurídic i de procediment de les administracions públiques de Catalunya.
La resta de preceptes del Decret projectat, relatiu pròpiament a la creació de la Xarxa Pública de Centres i Espais d'Arts Visuals de Catalunya, s'insereix en el marc ampli ja citat de la Resolució 301/VIII del Parlament de Catalunya, de 2 d'octubre de 2008, que insta el Govern a 'garantir una potent xarxa bàsica d'infraestructures culturals' i a 'definir i desenvolupar el sistema públic de centres d'art en cooperació amb l'Administració local'; sistema que 'ha d'incloure com a mínim els equipaments nacionals, els centres territorials i la xarxa municipal'.
En consonància amb el marc normatiu descrit, es formulen les observacions següents amb la pretensió exclusiva de millora tècnica del Projecte normatiu car 'ja s'avança' no s'hi han detectat problemes de legalitat.
Cal fer tres observacions en relació amb el preàmbul del Projecte de decret.
En primer lloc, el caràcter organitzatiu de la norma aconsellaria contenir la solemnitat d'algunes expressions dels dos primers paràgrafs.
En segon lloc, i en relació amb el setè paràgraf ('Aquest Decret vol fer efectiu....') es recomana, d'una banda, que es concreti que es refereix a la matèria d'arts visuals; de l'altra, sembla que el verb 'fer efectiu' en relació amb els drets i els deures en l'àmbit cultural, sense més matisos, podria fer referència a una regulació de desplegament dels esmentats drets, la qual cosa vulneraria la reserva de llei existent en aquesta regulació (art. 37.3 de l'Estatut).
Per tant, aquesta Comissió Jurídica aconsella precisar que l'efectivitat ho és en l'àmbit organitzatiu dels drets i els deures reconeguts en l'article 22 de l'Estatut.
I, en tercer lloc, en la fórmula promulgadora del preàmbul, d'acord amb l'article 13.2 de la Llei 5/2005, reguladora de la Comissió Jurídica Assessora, cal consignar si el decret es formula 'd'acord' amb el dictamen emès o si es formula simplement un cop 'vist'.
En aquests cas, atès que no es fan observacions de caràcter essencial, s'ha d'indicar que es formula 'd'acord' amb el dictamen emès.
Preveu la composició del Consell General de la Xarxa Pública de Centres i Espais d'Arts Visuals i entre les vocalies només esmenta les relacionades amb dos tipus de centres i espais que pertanyen a la Xarxa: les dels centres territorials i les dels espais d'arts visuals.
Atès que el Projecte preveu, en canvi, tres tipus d'equipaments de la Xarxa (art. 6), aquesta Comissió proposa que es valori si no fóra convenient que s'incloguessin dues vocalies més que corresponguessin als centres privats d'arts visuals d'interès públic, que ara no s'esmenten, i se'n determinés el sistema de designació.
Si més no, es fa així en l'article 16 en relació amb la composició de la Taula Tècnica.
Preveu un règim de silenci administratiu positiu per al procediment d'integració d'una entitat a la Xarxa.
Aquesta Comissió Jurídica proposa que es valori si aquest règim de silenci no resultarà ser a la pràctica disfuncional.
En aquest sentit, cal tenir en compte, d'una banda, que l'article 15.3.d) del Projecte estableix com a funció del Consell General la d'Aprovar la integració [...] de les entitats membres de la Xarxa'.
D'altra banda, l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya exceptua del règim de silenci positiu els supòsits de 'procediments l'estimació de la sol·licitud dels quals pot comportar la concessió d'ajuts i subvencions públiques, i, en general, els procediments que tenen per objecte o es refereixen a la reclamació de quantitats que impliquen el pagament a càrrec de les administracions públiques'.
Certament, la pertinença a la Xarxa no implica un gaudi automàtic de subvencions, però sí que situa les entitats membres en una posició 'preferent'.
Per aquests motius es planteja si el més adient també en aquest cas no seria introduir un règim de silenci amb efectes desestimatoris.
El segon paràgraf s'inicia amb 'En el cas el procediment'.
Hauria de substituir-se la frase 'la persona titular del departament competent' per 'el departament competent', ja que les competències són exercides pels òrgans i no per les persones titulars dels òrgans, segons estableix l'article 6.1 de la Llei 26/2010, del 3 d'agost, de règim jurídic i de procediment de les administracions públiques de Catalunya: 'La competència és irrenunciable i l'han d'exercir de manera precisa els òrgans administratius que la tenen atribuïda com a pròpia'.
Un cop considerades les observacions d'aquest Dictamen, es pot elevar al Govern el Projecte de decret de la Xarxa Pública de Centres i Espais d'Arts Visuals de Catalunya per a la seva aprovació.